**Предлог**

**Закон за задолжително осигурување во земјоделството**

1. ОПШТИ ОДРЕДБИ

**Предмет**

Член 1

Со овој закон се уредуваат основањето, статусот, надлежностите, управувањето и раководењето, финансирањето, реосигурувањето, надзорот над работата, како и други прашања поврзани со работата на Фондот за земјоделско осигурување, субјекти на осигурување во земјоделството, видовите на ризици кои се предмет на осигурување во земјоделството, премиите за осигурување, начин на утврдување на штета.

**Цели**

Член 2

Цели на овој закон се:

* воспоставување на систем на осигурување, кој ќе обезбеди ефикасен, брз и економичен пристап на заштита на лицата кои се занимаваат со земјоделство од ризиците предизвикани од временски непогоди и други настани;
* ефикасна исплата на штетите од една страна и заштита на Буџетот на Република Северна Македонија преку правична и навремена исплата на надоместоци по премија.

**Значење на поимите**

Член 3

Одделни поими употребени во овој закон го имаат следното значење:

1. Земјоделството (земјоделски сектор) е индустриска гранка на националната економија која вклучува примарно земјоделско производство
2. Земјоделска дејност е економска дејност која опфаќа одгледување на едногодишни растенија, одгледување на повеќегодишни растенија, одгледување на растенија за семенски и саден материјал, одгледување на животни и живина, мешана земјоделска дејност и помошни дејности за земјоделство
3. Земјоделски сектори се растително производство, сточарство и рибарство;
4. Ризици се временски непогоди од определен неповолен климатски настан кои може да се случат во иднина.
5. Неповолен климатски настан претставува настан утврден врз основа на податоци за појавата, видот, времетраењето и зафатеното подрачје од страна на Управата за хидрометеоролошки работи или на комисија за утврдување на штети од неповолен климатски настан формирана согласно овој закон.
6. Предмет на осигурување е посев, плод, грло добиток, пчелно семејство и рибник.
7. Премии на осигурување е цената на осигурувањето, односно паричен износ кој договорувачот на осигурувањето му го плаќа на осигурувачот врз снова на склучениот договор за осигурување и истата се состои од техничка премија и режиски додаток.
8. Сума на осигурување е сума на која предметот на осигурување е осигурен.
9. Сумата на осигурување за предметот на осигурување утврдена од страна на Фондот е еднаква на вкупната вредност на производството врз основа на стандард аутпут коефициент за Република Северна Македонија објавен на ЕУРОСТАТ.
10. Полиса на осигурување е пишан документ за договореното осигурување и составен дел на договорот за осигурување.
11. ФОНД ЗА ЗАДОЛЖИТЕЛНО ОСИГУРУВАЊЕ ВО ЗЕМЈОДЕЛСТВОТО

**Основање**

Член 4

1. Со цел за обезбедување на финансиски заштита за одржливо земјоделско производство и субвенционирање на земјоделските стопанства за осигурување од ризици, Владата на Република Северна Македонија (во натамошниот текст: Владата) со Одлука основа Фонд за задолжително осигурување во земјоделството (во натамошниот текст: Фондот).
2. Фондот има својство на правно лице кое својство се стекнува со уписот на Фондот во регистарот на други правни лица што се води при Централниот регистар
3. Седиштето на Фондот е во Скопје.
4. Основачкиот капитал на Фондот изнесува три милиони евра во денарска противвредност по среден курс на Народна банка на Република Северна Македонија кој Владата ќе го уплати на привремена сметка во рок од 30 дена од донесување на Одлуката за основање на Фондот.
5. Дополнително на основачкиот капитал од став (2) на овој член, Фондот ќе одржува солвентност согласно Законот на супервизија на осигурувањето.

**Статут**

Член 5

1. Фондот има Статут, правилници и други општи акти согласно со закон.
2. Статутот го донесува Управниот одбор на Фондот по претходна согласност од Владата.
3. Со Статутот на Фондот се уредуваат организацијата и начинот на работата на Фондот, начинот на предложување на претставници вработени во органите на Фондот, надлежноста на Управниот одбор, застапувањето и претставувањето на Фондот, правата, обврските и одговорностите на вработените во Фондот, начинот на организирање на работите и други прашања од значење за работењето на Фондот.

**Работи на Фондот**

Член 6

1. Фондот ги врши следните работи:

1. Врши задолжително осигурување на посев, плод, грло добиток, пчелно семејство и рибник од штети предизвикани од неповолен климатски настан.

2. Собира и управува со квалитетни податоци за осигурувањето и дистрибуција до друштвата за осигурување кои се членки на Земјоделскиот осигурителен пул;

3. Дава поддршка на фискалното програмирање на државата за потребите на поставената шема за земјоделско осигурување;

4. Креира осигурителни производи, оперативни системи и процедури за штети во земјоделството;

5.Склучува договор со Земјоделските осигурителни пулови за утврдување на принципите за работа и постапки;

6.Спроведува кампањи за промовирање на осигурувањето во земјоделството.

**Приходи на Фондот**

Член 7

(1) Фондот остварува приходи од:

- Буџетот на Република Северна Македонија;

- Полисирана премија;

- Приходи од реосигурување;

- Приходи остварени од слободни парични средства на Фондот и

- Други извори.(2) Фондот остварува дополнителен приход од Буџетот на Република Северна Македонија во случај кога не е во можност целосно да ги надомести настанатите штети од сопствените средства, резерви и од реосигурителното покритие.

**Органи на Фондот**

Член 8

**Органи на Фондот се Управниот одбор, Надзорниот одбор и директорот.**

**Управен одбор**

Член 9

1. Управниот одбор е составен од претседател и четири члена кои ги именува Владата со мандат од четири години.
2. Претседателот на Управниот одбор се именува од редот на истакнати стручњаци од областа на финансиите, банкарското работење или осигурувањето, кој има најмалку десет години работен стаж од областа, и најмалку пет години работен стаж на раководна позиција.
3. Еден член на управниот одбор на Фондот се именува од редот на раководните административни службеници во Министерство за земјоделство, шумарство и водостопанство, еден член од редот на раководните административни службеници на Министерството за финансии, еден член од редот на раководните службеници на Агенцијата за супервизија на осигурувањето и еден член од редот на Директорите на осигурителните друштва членови на Земјоделски осигурителен пул.

**Надлежност на Управниот одбор**

Член 11

1. Управниот одбор ги врши следниве работи:
* донесува Статут на Фондот;
* донесува годишна и среднорочна програма за работа;
* донесува општи акти за организација, и систематизација на работни места на фондот,
* утврдува годишна сметка и ревизорски извештај;
* врши надзор над начинот на користењето на средствата за премија за осигурување доделени согласно член 13 став (2) од овој закон;
* утврдува стандардни услови за осигурување и реосигурување;
* донесува правилници, упатства и други акти согласно статутот на Фондот,
* спроведува студии за утврдување на ризици, култури и висина на субвенции;
* утврдува правила за работа на Фондот;
* го следи работењето на Фондот;
* избира ревизор за ревизија на годишната сметка;
* презема промотивни кампањи во име на Фондот;
* го усвојува извештајот за работа на Фондот доставен од директорот;
* распишува јавен оглас за избор на директорот на Фондот и
* одлучува по други прашања и врши други работи утврдени со Статутот на Фондот.
1. На Статутот на Фондот, Владата дава согласност.
2. Претседателот и членовите на Управниот одбор при извршување на работите на Фондот се должни да постапуваат со особено внимание и да ги штитат деловните тајни на Фондот.
3. Претседателот и членовите на Управниот одбор на Фондот можат да биде разрешени од Владата, од причини и пред истекот на мандатот за кој биле именувани, доколку врз основа на извештајот за работа на Фондот се утврдат одредени финансиски недоследности во работата на Фондот, како и во случаевите:

– на негово барање

- ако биде осуден со правосилна пресуда за сторено кривично дело

- ако ја загуби работната способност

- ако со својата несовесна и неправилна работа му предизвика на Фондот штета или ако ги занемарува или не ги извршува своите обврски и поради тоа ќе настанат или би можеле да настанат потешки нарушувања во дејноста на Фондот;

**Програмски акти на Фондот**

Член 12

1. Управниот одбор на Фондот:
* донесува годишна и среднорочна програма за работа со траење од три/пет години и
* утврдува годишна сметка и ревизорски извештај;
1. На годишната и среднорочната програма за работа, годишната сметка и ревизорскиот извештај на Фондот, согласност дава Владата.
2. Годишната програма за работа, Фондот е должен да ја достави до Владата на согласност најдоцна до 25 декември во тековната за наредната година.
3. Извештајот за работа за реализираната годишна програма и ревизорскиот извештај, Фондот е должен да ги достави до Владата на согласност најдоцна до 31 март во тековната за претходната година.
4. Извештајот за работа за реализираната петгодишната програма, Фондот е должен да ги достави до Владата на согласност најдоцна до 31 март по истекот на петата година.

По барање на Владата, управниот одбор е должен да доставува извештаи за своето работење и во периоди пократки од рокот утврден во став (5) од овој член.

**Надзорен одбор**

Член 13

1. Надзорниот одбор го сочинуваат Претседател и два члена со мандат од четири години.
2. Претседателот и членовите на надзорниот одбор ги именува Владата од редот на истакнати стручњаци од областа на финансиите и/ или економијата, кои имаат најмалку десет годишно искуство од областа и најмалку пет години искуство од областа на ревизорското работење или осигурување.
3. Претседателот и членовите на надзорниот одбор на Фондот можат да бидат разрешени од Владата, и пред истекот на мандатот за кој биле именувани, од причини за кои можат пред истекот на мандатот да бидат разрешени и членовите на управниот одбор.

**Надлежности на Надзорниот одбор**

Член 13

1. Надзорниот одбор има надлежност да:
* врши контрола на материјално финансиското и сметководственото работење на Фондот,
* дава согласност на годишната сметка и ревизорскиот извештај до Управниот одбор,
* врши периодични контроли на сметководствено- финансиското работење на Фондот,
* присуствува на седниците на Управниот одбор.
1. Надзорниот одбор задолжително се состанува најмалку четири пати годишно.
2. За резултатите од извршената контрола Надзорниот одбор ги известува Управниот одбор и Владата.

**Директор**

Член 14

1. Директорот на Фондот го именува и разрешува Владата со мандат од четири години, со можност за продолжување на мандатот за уште еден период.
2. За именување на директорот на Фондот се објавува јавен оглас во три дневни весници кои се издаваат на целата територија на Република Северна Македонија од кои еден од весниците што се издаваат е на јазикот кој го зборуваат најмалку 20% од граѓаните кои зборуваат службен јазик различен од македонскиот јазик и трае 15 дена од денот на објавувањето.
3. За директор може да биде именувано лице кое ги исполнува следниве услови, и тоа:

1) е државјанин на Република Северна Македонија;

2) во моментот на именувањето со правосилна судска пресуда не му е изречена казна или прекршочна санкција забрана за вршење на професија, дејност или должност;

3) има стекнати најмалку 240 кредити според ЕКТС или завршен VII/1 степен;

4) има најмалку десет години работно искуство во областа на осигурувањето;

5) поседува еден од следниве меѓународно признати сертификати или уверенија за активно познавање на англискиот јазик не постар од пет години:

- ТОЕФЕЛ ИБТ најмалку 74 бода,

- ИЕЛТС (IELTS) - најмалку 6 бода,

- ИЛЕЦ (ILEC) (Cambridge English: Legal) - најмалку Б2 (B2) ниво,

- ФЦЕ (FCE) (Cambridge English: First) - положен,

- БУЛАТС (BULATS) - најмалку 60 бода и

- АПТИС (АPTIS) - најмалку ниво Б2 (B2).

**Постапка за именување на директор на Фондот**

Член 15

1. Јавниот оглас за избор на директор на Фондот го подготвува и реализира Управниот одбор најмалку 60 дена пред истекот на мандатот на постојниот директор на Фондот.
2. Рокот за пријавување на јавниот оглас не може да биде пократок од 30 дена сметано од денот на објавувањето во дневните весници од член 14 став (2) од овој закон.
3. Управниот одбор по разгледувањето на потполните и навремено пристигнатите пријави по јавниот оглас и претходно извршените лични интервјуа со потенцијалните кандидати креира предлог кој заедно со пристигнатите пријави ги доставува до Владата.
4. Владата во рок од 15 дена од денот на доставувањето на предлогот на Управниот одбор донесува одлука за избор на директор на Фондот.

**Овластувања, обврски и одговорности на директорот**

Член 16

1. Директорот на Фондот:
* раководи со Фондот и го претставува и застапува Фондот пред трети лица ;
* се грижи за редовното работење на Фондот;
* ги предлага основите на годишната и среднорочната програмата за работа и презема мерки за нивно спроведување;
* предлага до Управниот одбор општи акти за организација, систематизација и други општи акти поврзани со работата на Фондот;
* предлага друштво за ревизија до Управниот одбор врз основа на спроведена јавна набавка;
* доставува извештај за реализација на програмата на Фондот за изминатата година до Управниот одбор;
* доставува извештај за работата на Фондот за изминатата година до Управниот одбор;
* доставува предлог финансиски план за годината која следи и годишна програма до Управниот одбор;
* организира и обезбедува законито и ефикасно извршување на работите од делокругот на Фондот и е одговорен за законитоста во работата на Фондот;
* поднесува на Управниот одбор извештаи и анализи за прашања од делокругот на Фондот и дава предлози за решавање на прашања за кои одлучува Управниот одбор;
* се грижи за извршување на донесените одлуки, насоки и заклучоци на Управниот одбор на Фондот;
* ја организира и координира работата на вработените во Фондот и одлучува за остварување на нивните права и обврски од работен однос, согласно со законите и другите прописи од работните односи и колективните договори;
* основа комисии и други работни тела за прашања од негова надлежност и
* врши и други работи кои со закон, статутот и другите општи акти кои се во негова надлежност.
1. Директорот е надлежен за законитоста на работата на Фондот.
2. Директорот одговара спрема Фондот за штетата предизвикана заради негово

несовесно или незаконско работење.

**Основи за разрешување**

Член 17

1. Управниот одбор, по претходна согласност од Владата, може да го разреши директорот:

- на негово барање,

- ако настане некоја од причините поради кои според прописите за работни односи му престанува работниот однос по сила на закон;

- ако не постапува според закон, Статутот и општите акти на Фондот или неоправдано не ги спроведува одлуките на Управниот одбор или постапува во спротивност со нив;

- ако со својата несовесна и неправилна работа му предизвика на Фондот значителна штета или ако ги занемарува или не ги извршува своите обврски и поради тоа ќе настанат или би можеле да настанат потешки нарушувања во дејноста на Фондот;

- ако го попречува или на друг начин го оневозможува остварувањето на правата и обврските на корисниците на инструментите за поддршка и ако работи спротивно на закон.

1. Ако настане некоја од причините од ставот (1) на овој член, функцијата директор ја врши вршител на должноста директор до избор на директор, а најдолго до две години.
2. Вршителот на должноста директор го именува Владата на предлог на Управниот одбор.

**Вршење на стручни и други работи**

Член 18

1. Стручни и административно-технички работи вршат вработените во Фондот.
2. За вработените во Фондот кој вршат административни работи се применуваат одредбите од Законот за работни односи .
3. Средствата за плата, додатоци на плата и другите надоместоци на вработените во Фондот се утврдени со годишниот финансиски план на Фондот и истите мора да се во висина приближна со платите во финансискиот сектор.
4. Начинот на утврдување на основната плата и на додатоците на плата на вработените во Фондот и вредноста на бодот на основната плата ја уредува Управниот одбор на Фондот по претходна согласност на Владата.
5. **ОСИГУРУВАЊЕ ВО ЗЕМЈОДЕЛСТВОТО**

**Субјекти на осигурување**

Член 19

1. Земјоделските стопанства регистрирани во единствениот регистар на земјоделски стопанства (во понатамошниот текст: ЕРЗС) согласно со Законот за земјоделство и рурален развој пред поднесување на барање за финансиска поддршка согласно годишната програма за финансиска поддршка во земјоделството за тековната година се должни посевите и плодовите од насадите, грлата добиток, пчелните семејства и рибниците за кои бараат поддршка да ги осигурат во Фондот од штети предизвикани од неповолен климатски настан.
2. Физичките и правни лица кои не се регистрирани во ЕРЗС а остваруваат земјоделско производство во рокот од став (1) на овој Член, можат да го осигурат своето земјоделско производство во Фондот со документација пропишани со актите на Фондот и со целосно плаќање на премијата.

**Земјоделски осигурителен пул**

Член 20

1. Заради посредување во постапката за склучување на договор за осигурување во земјоделството, фондот склучува договор за вршење на услуги за осигурување во земјоделството со секој осигурителен пул формиран согласно Законот за супервизија на осигурувањето.
2. Со договорот од став (1) на овој член се уредуваат услугите, начинот и роковите на нивното извршување и висината на надоместокот утврден согласно овој закон..
3. Членките на пулот -Друштвата за осигурување се единствени овластени друштва за осигурување кои можат во име и за сметка на Фондот да продаваат полиси за осигурување во земјоделството, од ризиците утврдени во член 21 од овој закон.
4. Земјоделскиот осигурителен Пул освен услугите на став (3) од овој Член, ги врши и следните услуги:
* проценки на побарувачката за осигурување;
* дизајн на производи и актуарско формирање цени за потребите на Фондот;
* евалуација на производот, вклучувајќи евалуација на веродостојноста на индексот;
* развивање на алатки за процена на ризик;
* подготовка на реосигурителни програми, склучување и реализација на договори за реосигурување во име на Фондот;
* водење на единствен електронски систем на евиденција на полиси и штети за земјоделско осигурување;
* водење на статистичка евиденција за земјоделско осигурување;
* подготовка на анализи и студии и
* други работи утврдени во Статутот на Пулот и договорот од став (1) од овој член.

**Ризици**

Член 21

(1) Ризици на осигурување во земјоделскиот сектор се град, молња, поплава, буици, суша, пролетен мраз, бура и пожар.

(2) Ризиците од став (1) од овој Член во зависност од видот на посевот, плодот, добиток и рибниците можат да бидат поделени на основни и дополнителни,

(3) Видовите на основните и дополнителните ризици на осигурување кои се основа за утврдување на предметот на осигурување ги утврдува фондот на годишно ниво, а најдоцна до 31 декември во тековната за идната година.

**Полиса и Премија за осигурување**

Член 22

(1) Земјоделските стопанства кои се субјекти на осигурување согласно член 19 став (1) од овој закон склучуваат со Фондот договор за осигурување на посевите, плодовите, грла добиток, пчелните семејства и рибниците од штети од неповолен климатски настан за што добиваат соодветна полиса.

(2) Земјоделските стопанства со склучување на договорот за осигурување плаќаат од 30% до 80% од Премијата за осигурување со што во случај на исполнување на условите за исплата на штета се стекнуваат со право на соодветна осигурителната сума и тоа:

– со платени 30% од Премијата се стекнуваат до 50% од осигурителната сума,

- со платени 40% од Премијата се стекнуваат до 60% од осигурителната сума,

- со платени 50% од Премијата се стекнуваат до 70% од осигурителната сума,

- со платени 60% од Премијата се стекнуваат до 80% од осигурителната сума,

- со платени 70% од Премијата се стекнуваат до 90% од осигурителната сума,

- со платени 80% од Премијата се стекнуваат до 100% од осигурителната сума

(3) 20% од висината на премијата потребна за остварување на соодветната осигурителна сума е на товар на фондот за осигурување.

(4) Средствата потребни за покривање на премијата согласно ставот (3) на овој член се обезбедува од Буџетот на Република Северна Македонија. (5) Висината на премијата за осигурување по одделен ризик за секоја вид на посев, плод, добиток и рибник ја пропишува Фондот а на која согласност со Одлука дава Владата.

**Општи услови за осигурување**

Член 23

1. Општи услови при Задолжителното осигурување во земјоделството се:
* Осигурување од определен ризик пропишан согласно овој закон ,
* Надомест на штета по сонов на изгубена количина на посеви и плодови независно од квалитетот на посевот или плодовите
* Надомест на штета по основ на изгубен број грла добиток, пчелни семејства и риби
* Осигурување на сите посеви, плодови, грла добиток, пчелни семејства и рибници,
* Осигурување на осигурителна сума,
* Осигурување во рокови определени како почеток и крај на обврските по договор за осигурување
* Плаќање и поврат на премијата во определен рок и определен случај и
* Известување кое обезбедува сигурно информирање на осигурениците.
1. Условите од став (1) на овој член поблиску ги пропишува Фондот.

**Постапка за склучување договор за задолжително осигурување во земјоделството**

Член 24

(1) Земјоделските стопанства кои се субјекти на задолжително осигурување согласно член 19 став (1) од овој закон треба да достават барање за склучување на договор за осигурување до Земјоделскиот осигурителен пул со кој фондот има склучено договор за вршење на услуги најдоцна до крајниот рок утврден во актите на фондот за осигурување од конкретен ризик.

(2) Кон барањето од став (1) на овој член земјоделските стопанства доставуваат Решение за упис на регистрирани капацитети во ЕРЗС.

.(3) Земјоделскиот осигурителен пул во рок од седум дена од денот на приемот на комплетно барање во име и за сметка на Фондот склучува договор за осигурување со земјоделското стопанство и истиот го доставува до Фондот .

(4) Земјоделскиот осигурителен пул за сите изготвени договори за осигурување изготвува листа со договори која заедно со сумата на извршени уплати по склучен договор за осигурување, најдоцна до 31 мај во тековната година ја доставува до Фондот..

(5) Земјоделскиот осигурителен пул за секој склучен договор за осигурување од фондот наплаќа надоместок во висина на 7% од висината на премијата платена од земјоделското стопанство за издадена осигурителна полиса.

(6) На договорот за осигурување во земјоделството се применуваат одредбите од Законот за облигациони односи и Законот за супервизија на осигурувањето доколку не е поинаку уредено со овој закон.

**Надомест од осигурување**

Член 25

(1) На субјектите на осигурување од член 19 од овој закон, во случај на настанување на штетен настан, Фондот за осигурување во земјоделството ќе им исплати надомест од осигурување согласно завршниот извештај за процена на штета во осигурувањето и условите од договорот за осигурување во висина утврдена во Решение за утврдување на надомест од осигурување.

(2) Начинот на определување на штети врз основа на ризик утврдени во член 21од овој закон се спроведува согласно Методологијата за процена на средствата во земјоделството, изготвена согласно Законот за процена, од страна на овластени проценители.

(3) Процената на штетите настанати врз основа на ризиците утврдени во член 21 од овој закон ја вршат овластени проценители согласно Законот за процена.

(4)Ревизија на извршената процена се врши под услови и начин утврден согласно Законот за процена.

**Постапка за исплата надомест од осигурување**

Член 26

(1) Фондот за осигурување во земјоделството секој месец почнувајќи од 15 јануари до 30 ноември во тековната година од Управата за хидрометролошки работи обезбедува извештај за временска непогода.

(2) Земјоделските стопанства, носители на полиса за осигурување согласно овој закон се должни во рок од 10 дена да поднесат барање за утврдување на штета во осигурителните компании членки на земјоделски осигурителен пул;

(3) Врз основа на извештајот од став (1) на овој член, Фондот за осигурување во земјоделството во рок од 20 дена од денот на добиеното известување од став (1) на овој член и врз основа на барањето за утврдување на штета поднесено од носителот на полисата за осигурување од став (2) на овој член да утврди дали е настаната штетата и да отпочне постапка за утврдување на висината на штетата.

(4) По исклучок од став (3) на овој член кога е поднесено барање за утврдување на штета од неповолен климатски настан кој не е евидентиран во управата за хидрометеоролошки работи, утврдувањето на штетата со увид на лице место го утврдува тричлена комисија формирана од директорот на фондот.

(5) Трошоците за увидот од став (4) на овој член ги сноси Фондот доколку е утврдена штета од неповолен климатски настан, а доколку не е утврдена штета трошоците во висина на реалните трошоци (за превоз и дневници на членовите на комисијата) се на товар на подносителот на барањето.

(6) Трошоците од став (5) на овој член кои се на товар на осигуреникот, осигуреникот треба да ги плати во рок од 30 дена од приемот на известување од Фондот за висината на трошоците.

(7) Фондот за осигурување во земјоделството е должен постапката за утврдување на штета да ја заврши најдоцна за три месеца од денот на отпочнување на постапката, а најдоцна до 30 ноември во тековната година.

(8) За спроведената постапка за утврдување на штета за секое земјоделско стопанство, Фондот за осигурување во земјоделството изготвува завршен извештај за процена на штета согласно условите од осигурителната полиса кој заедно со извештајот за процена од овластениот проценител.

(9) Фондот за осигурување во земјоделството со решение средствата за исплата на штета утврдена според завршниот извештај ги исплаќа на земјоделското стопанство во рок од 14 дена од денот на доставувањето на завршниот извештај од став (8) на овој член.

(10) Осигуреникот кој не е задоволен од висината на утврдената штета согласно ставот (8) на овој член, како и осигуреникот на кој му е одбиено барањето за надомест на штета можат да покренат постапка пред надлежен редовен суд.

**Реосигурување**

Член 27

1. Со цел намалување на изложеноста на Фондот од ризици, Фондот е должен да ги реосигура обврските по основ склучени договори за осигурување над износот кој е утврден со годишната програма за работа.
2. За спроведување на постапките за реосигурување, Фондот објавува јавен оглас под услови и на начин утврден во Законот за јавни набавки.
3. Постапката за реосигурување Фондот е должен да ја заврши најдоцна до 31 декември во тековната за наредната година.

**Примена на законот за супервизија на осигурувањето**

 Член 28

На планот за работа, актите на деловната политика, управувањето со ризик, доверливост на податоците, актуарите, внатрешната ревизија и супервизијата на работењето на Фондот се применуваат одредбите од законот за супервизија на осигурувањето.

1. НАДЗОР

Член 29

1. Надзор над спроведувањето на одредбите од овој закон врши Министерството за земјоделство, шумарство и водостопанство.
2. Надзор над финансиското работење на Фондот, за средствата од Буџетот на Република Северна Македонија, врши Државниот завод за ревизија.
3. Фондот е обврзан еднаш годишно да врши ревизија со избор на друштво за ревизија.
4. Извештајот од ревизијата од став (3) на овој Член друштвото за ревизија го доставува до Фондот и до Владата.
5. Надзор над работењето на друштвата за осигурување-членки на Пулот врши Агенцијата за супервизија на осигурување под услови и на начин утврден согласно Законот за супервизија на осигурувањето.
6. ПРЕОДНИ И ЗАВРШНИ ОДРЕДБИ

Член 30

1. Претседателот и членовите на Управниот одбор на Фондот, Владата ќе ги именува во рок од шест месеци од денот на влегувањето во сила на овој закон.
2. Фондот ќе започне со работа со денот на именувањето на членовите на Управниот одбор.
3. Владата, до изборот на директор на Фондот, со Одлуката за основање именува вршител на должноста директор..
4. Вршителот на должност директор по сила на овој закон е овластен да ги презема сите правни дејствија за упис на Фондот во Централниот регистар.
5. Управниот одбор во рок од 30 дена од денот на неговото конституирање ќе донесе статут на Фондот и ќе распише оглас за избор на Директор.
6. Управниот одбор во рок од 60 дена од денот на неговото конституирање ќе ги донесе актите за организација и систематизација на работните места во Фондот.

Член 31

Владата на Република Северна Македонија ќе ја донесе одлуката од член 4 став (1) од овој закон најдоцна во рок од 6 месеци од денот на влегувањето во сила на овој закон.

Член 32

Подзаконските акти предвидени со овој закон ќе се донесат во рок од три месеци од денот на основањето на Фондот.

Член 33

Овој закон влегува во сила осмиот ден од денот на објавувањето во „Службен весник на Република Северна Македонија“, а ќе отпочне да се применува од 1.јануари 2023 година.